**Politika: 10.11.2014.**

**Nova albanska provokacija**

**Rama: Srbija treba da prihvati kao realnost nezavisnost Kosova. – Vučić: Ne dozvoljavam nikom da ponižava Srbiju, KiM neće imati nikakve veze sa Albanijom**

Edi Rama i Aleksandar Vučić pred Palatom „Srbija” (Foto Darko Ćirkov)

Nepunih mesec dana posle incidenta na fudbalskoj utakmici između Srbije i Albanije kada je dron iznad stadiona Partizana nosio zastavu takozvane velike Albanije, u Beogradu se desila još jedna albanska provokacija.

Istorijska poseta, kako je najavljivan dolazak albanskog premijera Edija Rame u Beograd, prvog albanskog zvaničnika koji posećuje Srbiju posle 68 godina, umesto da smiri strasti, pretvorila se u novi diplomatski skandal u režiji Tirane.

Naime, u toku zajedničke konferencije za novinare sa domaćinom, premijerom Srbije Aleksandrom Vučićem, albanski predsednik vlade je konstatovao da dve države oko Kosova imaju različite stavove, ali da je nezavisnost Kosova „realnost jedna i neupitna, kako regionalna, tako i evropska i mora se poštovati” te da ćemo „što pre Srbija to prihvati brže kao region ići napred”. Nezavisnost Kosova je učinila Balkan sigurnijim, a dve države ništa ne sprečava da jedne drugima govore istinu.

Vidno iznervirani premijer Srbije je uzvratio da nije očekivao provokaciju od albanskog premijera.

„Nisam očekivao da govori o Kosovu i Metohiji jer ne znam kakve on ima veze sa KiM. Ali moram da mu odgovorim jer moj posao je da nikome ne dozvolim da ponižava Srbiju u Beogradu: Kosovo i Metohija je deo Srbije po Ustavu i nikakve veze sa Albanijom nije imalo i neće imati. Žao mi je što je gospodin Rama iskoristio ovu priliku da govori o temi koja nije dogovorena i o kojoj nismo razgovarali, ali je moja obaveza da kažem da Srbiju neće niko da ponižava”, rekao je Vučić, ali je poručio i da će uprkos pominjanju Kosova na ovoj konferenciji za novinare, razgovori Srbije i Albanije biti nastavljeni.

Ni ove Vučićeve reči, međutim, nisu omele albanskog premijera da nastavi sa obrazlaganjem svog stava. On je rekao da je nezavisnost Kosova realnost koju je prihvatila većina država sveta. Govoreći o dijalogu Beograda i Prištine, Rama je naveo i da su lideri „dve zemlje” omogućili preokret te da je premijer Vučić dao neprocenjivi doprinos tome. On je istakao da je budućnost svih zemalja regiona u Evropskoj uniji.

Pre nego što je premijer Albanije napravio incident u obraćanju javnosti, premijer Vučić je obavestio novinare da je sa albanskim kolegom u četiri oka razgovarao duže nego što je to bilo predviđeno. Taj razgovor, kako je rekao, nije bio nimalo lak, ali je dodao i da zajednički problemi mogu biti rešavani samo razgovorom.

„Ova poseta obeležava novi početak i nadam se da će pragmatičan odnos Srbije i Albanije biti usredsređen na napredak ne samo naših međusobnih političkih i ekonomskih odnosa već za napredak odnosa u celom regionu”, rekao je Vučić ocenjujući posetu albanskog premijera kao dobru vest.

Želimo, kazao je premijer Vučić, da naše manjine, srpska u Albaniji i albanska u Srbiji, budu most naše saradnje i da zajedno pred Evropsku uniju izađemo sa važnim infrastrukturnim projektima. Bilo je reči i o izgradnji pruge Beograd–Tirana za koju će se lakše dobiti podrška iz EU ako se zajedno insistira na tom projektu.

Vučić je rekao i da zna da je danas neuporedivo lakše i u Srbiji i u Albaniji izazivati šovinističke ili nacionalističke tenzije i izgovarati najteže reči jer to donosi političke poene. Komentarišući poruke nekih albanskih lidera sa juga Srbije koje su ovih dana mogle da se čuju, Vučić je kazao da takve gluposti obično ne komentariše, dodajući da može da se razgovara o školama, o putevima, o bilo čemu, ali se teritorijalni integritet Srbije ne sme dovoditi u pitanje i neće se dovoditi.

Uprkos svemu što je izrekao, albanski premijer je konstatovao da Tirana pruža ruku saradnje Srbiji jer naša deca ne treba da pate zbog onoga što je bilo u istoriji. On je izrazio nadu da će nove generacije videti Preševo kao strateški važan most između dve zemlje koje dele evropsku sudbinu.

Rama je obavestio novinare i da je pozvao premijera Vučića da sledeće godine bude gost u Tirani jer ne treba čekati 68 godina da bi došlo do novog susreta. Na konstataciju srpskog premijera da on tokom posete Albanije neće biti gost koji provocira domaćina, Rama je rekao: Aleksandre, mogu da vam kažem da vas niko neće provocirati u Tirani i bićete dočekani na isti način kao i mi u Beogradu.

Na kraju obraćanja Vučić je poručio da je „čovek široke ruke”.

„Pogledajte kako sam vas ovde dočekao. Još da dolazite da mi govorite o Kosovu. Vidite šta je srpsko gostoprimstvo. Očekujem takav doček u Tirani i želim da unapređujemo naše odnose”, zaključio je srpski premijer.

**----------------------------------**

**Vučić i Rama o dronu**

Odgovarajući na pitanje albanskih novinara koje je zanimalo dokle je stigla istraga o puštanju drona 14. oktobra, Vučić je rekao:

„Plašim se da ćete se iznenaditi, ali zarad dobrih odnosa i puta u Evropu želeo sam da ne govorimo o prošlosti već da gledamo u budućnost. Ali pošto vidim da se vi radujete razgovorima o prošlosti, reći ću vam da je ta akcija sa tom velikoletnom letelicom bila veoma dobro organizovana, nimalo slučajna. Organizatori su nekoliko dana pre događaja stigli u Srbiju. Oni će biti gonjeni od nadležnih organa za kriminalni akt koji su počinili. Čak i Uefa je registrovala utakmicu sa rezultatom 3:0 za Srbiju, ali izgleda da Uefa ne vidi dobro, da su i oni subjektivni kao mi”, odgovorio je Vučić koji je u više navrata tokom obraćanja novinarima izrazio žaljenje zbog provokacije koja je stigla od gosta iz Tirane. On je rekao: „Na žalost ili na sreću, to ne govori o meni nego o nekima drugima”.

Albanski premijer nije direktno odgovorio na pitanje da li incident na fudbalskoj utakmici vidi kao akt provokacije ili podršku albanskim sportistima. Politika jedne države ne može da se vodi preko fudbala. Upitan kako će posle incidenta u Beogradu u Albaniji biti dočekana fudbalska reprezentacija Srbije, Rama je pokušao da odgovori u pomalo šaljivom tonu rekavši da njega više zanima košarka nego fudbal te da bi rado i sam igrao u prijateljskoj košarkaškoj utakmici veterana.

J. Cerovina

----------------------------------

**Vučić na „Tviteru”: Propuštena šansa za novu stranicu u odnosima**

Premijer Srbije Aleksandar Vučić na svom tviter nalogu napisao je da je današnja poseta albanskog premijera Edija Rame bila prilika da Srbija i Albanija okrenu novu stranu u međusobnim odnosima. „Žalim što je provokacija premijera Rame rezultovala propuštanjem te šanse, ali bismo i dalje želeli da sarađujemo za dobrobit budućnosti našeg regiona”, napisao je premijer na svom tviter nalogu.

----------------------------------

**Rama za AP: Meni ne bi smetalo da Vučić u Tirani priča o Kosovu**

Premijer Albanije Edi Rama je izjavio da njemu ne bi smetalo kada bi predsednik Vlade Srbije Aleksandar Vučić u Tirani izneo stav Beograda prema Kosovu.

Albanski premijer je to izjavio američkoj agenciji Asošijeted pres, posle zajedničke konferencije za novinare sa srpskim kolegom u Beogradu, na kojoj ga je Vučić optužio za provokaciju pošto je Rama pozvao Srbiju da prizna Kosovo. „Ja bih se osećao opušteno, pošto gost ima slobodu da kaže šta god želi”, rekao je Rama.

Tanjug

----------------------------------

**Protest Srba u Kosovskoj Mitrovici**

Kosovska Mitrovica – Građani severnog dela Kosovske Mitrovice okupili su se u blizini glavnog ibarskog mosta koji razdvaja severni od južnog dela grada, u znak protesta zbog provokativne izjave albanskog premijera u Beogradu pružajući podršku Vladi Srbije i politici očuvanja pokrajine u sastavu Srbije.

– Podržavamo Aleksandra Vučića koji je naš jedini premijer, a ovaj protest ima cilj da osudi izjavu albanskog premijera Edija Rame, koji je u susretu sa našim premijerom rekao da je Kosovo nezavisna država i da je to realnost koja se ne može menjati – rekao je Sergej Zaporožac, građanin Kosovske Mitrovice.

Protestna vožnja, gde su na kolima viđene srpske zastave koje su nosili i građani, protekla je mirno, a kolona vozila išla je glavnim ulicama severne Mitrovice, ali i ka Zvečanu.

U jutarnjim satima, u severnoj Kosovskoj Mitrovici, ali i svim većim srpskim sredinama osvanuli su bilbordi podrške Aleksandru Vučiću, najavljujući tako posetu predsednika vlade narednog meseca južnoj srpskoj pokrajini.

Na bilbordima, pored slike srpskog premijera i srpske trobojke napisano je „Dobrodošli predsedniče vlade”, ali i „Poseta predsednika Vlade Srbije Aleksandra Vučića AP KiM decembar 2014”.

Bilbordi su osvanuli istog dana kada je posle 68 godina u posetu Srbiji stigao albanski premijer Edi Rama.

B. R.

----------------------------------

**Ragmi Mustafa: Preševo će dočekati Ramu, ali će on govoriti u domu kulture**

Preševo –Dočeka će biti, ali ne i mitinga, poručio je za „Politiku” Ragmi Mustafa, predsednik opštine Preševo, uoči današnje posete albanskog premijera Edi Rame ovom gradiću na krajnjem jugu Srbije.

Predsednika Vlade Albanije, prvog u istoriji koji će posetiti Preševo, „spontano” će dočekati i pozdraviti veliki broj građana ispred zgrade SO Preševo. Kako je predviđeno, Rama im se neće obratiti na trgu, već u sali preševskog doma kulture.

„Za dolazak našeg visokog gosta vlada veliko interesovanje, kako među ovdašnjim stanovništvom tako i među predstavnicima medija. Praćenje ovog događaja najavilo je 200 novinara iz mnogih medija”, kaže Mustafa, koji izražava žaljenje što se poseta poklopila sa neradnim danom, tako da će sa dočeka izostati mnogi učenici iz ovdašnjih osnovnih i srednjih škola.

Spekulacije da će pre posete Preševu albanski premijer nakratko posetiti i Bujanovac demantovao je predsednik SO i budući predsednik Nacionalnog saveta Albanaca Jonuz Musliju. On za „Politiku” kaže da poseta Bujanovcu nije ni planirana, da će on zajedno sa predstavnicima albanskih političkih partija biti na dočeku u Preševu i da se nada da će ova poseta albanskog premijera doneti samo dobro ovom kraju.

Ž. Matić

**Reagovanja**

**Popov: Ramina izjava nije pristojna**

Direktor Centra za regionalizam Aleksandar Popov ocenio je da izjave premijera Srbije i Albanije, Aleksandra Vučića i Edija Rame, neće doprineti razvoju i unapređivanju odnosa između dve zemlje. „Ovakav ton sa prvog sastanka sigurno neće doprineti da se odnosi Srbije i Albanije podignu na viši nivo, odnosi koji su do sada bili u hibernaciji”, rekao je Popov za agenciju Beta.

Prema njegovim rečima, izjava albanskog premijera može se oceniti kao vid provokacije. „U svakom slučaju to nije bilo pristojno, mogao je da govori o problemu Kosova tako što bi kazao da Albanija podržava napore da se dijalog Beograda i Prištine unapredi, to bi bilo u dobrom maniru, ali ovako to domaćin može da doživi kao provokaciju”, rekao je Popov.

**Anđelković: Evidentno je cilj provokacija**

Povodom izjave premijera Albanije Edija Rame da je Kosovo nezavisna država i da je to realnost koja se ne može menjati i koju treba prihvatiti, analitičar Dragomir Anđelković kaže da nije normalno niti da je uobičajeno da se u ovakvim prilikama govori o temama koje nisu dogovoreno. „Zamislite susret palestinskih i izraelskih zvaničnika i da neko od njih pokrene takva pitanja koja su razlog njihovih sukoba. Znači, kad se to radi javno, na konferenciji za štampu, evidentno je cilj provokacija. Mislim da je Rama došao u Beograd da izvrši provokaciju”, kaže Anđelković, za „Politiku”.

B. Č.

----------------------------------

**Lazić: Prethodno je morao da se nađe zajednički stav**

Dušan Lazić, član Foruma za međunarodne odnose, kaže da je Rama očigledno imao potrebu da se javno oglasi o Kosovu i to u Beogradu, i da kaže da su priznali Kosovo i da se ne slažu sa stavom Srbije prema tom pitanju. „Stav Albanije da ona priznaje Kosovo ne možemo da promenimo, kao što ni Albanci ne mogu da promene naš stav u vezi sa Kosovom.”

B. Č.

----------------------------------

**Janjić: Vučić i Rama strahuju od biračkog tela**

Direktor Foruma za etničke odnose Dušan Janjić izjavio je da su izjave predsednika vlada Srbije i Albanije na konferenciji za medije bile dnevnopolitički komentari koji izražavaju strahovanje obojice političara od negativne reakcije njihovih birača. „Po mom mišljenju, jednostavno ovaj dnevnopolitički komentar sa obe strane, spada u preterani strah oba političara od negativne reakcije njihovog biračkog tela, a oba su suviše daleko od izbora da bi o tome trebalo da toliko opterećeno razmišljaju”, rekao je Janjić za agenciju Beta.

----------------------------------

**Simić: Rama nije odoleo nacionalističkim izazovima**

Susret premijera Srbije i Albanije, Aleksandra Vučića i Edija Rame, propuštena je prilika za poboljšanje odnosa dveju zemalja, jer albanski premijer očito nije sposoban da odoli nacionalističkim izazovima, izjavio je politički analitičar Predrag Simić.

Simić je Ramin poziv Srbiji da prizna nezavisnost Kosova ocenio diplomatskim incidentom istakavši da je ponašanje albanskog premijera na zajedničkoj konferenciji za novinare prevazišlo i očekivanja najvećih skeptika.

----------------------------------

**Đurić: Drska provokacija**

Albanski premijer Edi Rama je drskom provokacijom u Beogradu zloupotrebio srpsko gostoprimstvo s ciljem da ponizi Srbiju, ali u tome nije uspeo, izjavio je direktor Kancelarije za Kosovo i Metohiju Marko Đurić.

Premijer Srbije Aleksandar Vučić je „jasno i odlučno” poništio grube uvrede koje su došle od predsednika albanske vlade na zajedničkoj konferenciji za novinare u Palati „Srbija”, rekao je Đurić u izjavi za Tanjug.

On je istakao da je ovo, nažalost, propuštena prilika da se odnosi Srbije i Albanije unaprede. „Na izvestan način ovo pokazuje da postoje političke strukture koje nisu u Beogradu, ili negde drugde, koje pokazuju da nisu ništa naučile iz situacije sa dronom”, rekao je Đurić i dodao da takvo ponižavanje domaćina neće nahraniti građane Albanije, a da sasvim sigurno neće popraviti ni ekonomske prilike u toj zemlji.

Đurić je dodao da je bio prisutan na plenarnoj sednici delegacija Srbije i Albanije i da nijednom rečju nije pomenuto Kosovo. „Nijednom jedinom rečju predsednik albanske vlade nije pominjao Kosovo, niti je to nagovestio predsedniku naše vlade u tet-a-tet razgovoru”, rekao je Đurić i dodao da je Vučić zapravo postavio i jednostavno pitanje na koje albanski premijer nije imao odgovor, a to je: „Kakve veze ima pitanje Kosova i Metohije sa unapređenjem odnosa Srbije i Albanije?”

**„Jutarnji list”: Albanija je Kosovo priznala još 1990.**

Mediji u regionu detaljno su izvestili o poseti albanskog premijera Edija Rame Srbiji, naročito o incidentu koji se dogodio tokom konferencije za novinare.

Zagrebački „Jutarnji list” prenosi da je srpski premijer Aleksandar Vučić ocenio kao provokaciju spominjanje „nezavisnog Kosova” na zajedničkoj konferenciji s albanskim premijerom i istakao da neće nikom dopustiti da ponižava Srbiju u Beogradu.

Vučić je dodao i da će se uvek rado odazivati pozivu Tirane, ali da će i tamo govoriti da je „Kosovo srpsko, što stoji i u Ustavu naše zemlje”, prenosi list.

Odnosi Beograda i Tirane opterećeni su uglavnom zbog Kosova, budući da je Albanija bila jedina zemlja koja je priznala samoproglašenu republiku Kosovo na skupštini kosovskih Albanaca u Kačaniku 1990. godine, podseća list.

Sarajevski „Dnevni avaz” piše da je premijer Srbije Aleksandar Vučić izjavio da je poseta albanskog premijera Edija Rame važna ne samo za Srbiju i Albaniju, već za ceo region i da je ponosan što se otvara nova stranica u odnosima dve države, ali je izrazio nezadovoljstvo zbog, kako je rekao, provokacije Rame i njegovog pominjanja da je Kosovo nezavisna država.

I mediji u RS izvestili su, prema Tanjugu, sa ovog događaja istakavši da je premijer Srbije Aleksandar Vučić izjavio da je suštinska realnost da je Kosovo i Metohija sastavni deo Srbije i naglasio da mu je žao što je albanski premijer iskoristio njegovo gostoprimstvo u Beogradu kada je izgovorio da je samoproglašeno „nezavisno Kosovo realnost koju Srbija treba što pre da prihvati”.

Kako prenosi RTRS, protokolom posete predviđeno je da Rama poseti jednu od opština s većinski albanskim stanovništvom na jugu Srbije, ali ostaje neizvesno da li će taj deo protokola biti ispoštovan, jer je već i pre incidenta postojao, kako ocenjuje RTRS, jak otpor srpske javnosti prema toj poseti.

I crnogorski mediji posvetili su veliku pažnju ovoj poseti, pa tako „Vijesti” na svom portalu navode da su na zajedničkoj konferenciji za novinare dva premijera pale oštre reči nakon pominjanja Kosova, i da je napeta atmosfera obeležila istorijsku posetu. Značajnu ulogu u tome da Rama ipak dođe u Beograd imala je nemačka kancelarka Angela Merkel. „Vijesti” pišu i da je agenda posete albanskog premijera držana u tolikoj tajnosti da ni albanski mediji sa sigurnošću nisu mogli da potvrde da je spremna.

----------------------------------

**Tadić i Rama: Samostalno rešavati otvorena pitanja**

Predsednik Socijaldemokratske stranke Boris Tadić i premijer Albanije Edi Rama složili su se u Beogradu da Srbija i Albanija moraju početi da samostalno i bez pomoći Evropske unije rešavaju otvorena bilateralna pitanja.

U saopštenju SDS-a navodi se da su Tadić i Rama zaključili da bi takvim odgovornim pristupom rešavanja problema podigli međunarodni kredibilitet obe zemlje i olakšali proces evrointegracija.

Rama i Tadić složili su se da je neophodno što pre prevazići tenzije uzrokovane incidentom na nedavno održanoj fudbalskoj utakmici između Srbije i Albanije, navodi se u saopštenju i dodaje da su razgovarali i o potrebi promene investicione politike, koja bi podrazumevala viši nivo koordinacije i saradnje Srbije i Albanije.

Beta

----------------------------------

**Vulin: Zloupotreba gostoprimstva**

Preševo – Ministar rada Aleksandar Vulin izjavio je tokom posete Preševu da se Srbija pokazala kao dobar domaćin ali da je premijer Albanije Edi Rama grubo prekršio diplomatski protokol.

„Država Srbija ne priznaje Kosovo, za nas ne postoji država koja se tako zove. Za nas je to teritorija pod upravom UN u skladu sa Rezolucijom 1244. Dobar gost to mora da razume. Mi znamo kakvo je mišljenje albanske države, mi znamo kakvo je mišljenje gospodina Rame ali u Beogradu kada ste gost ne bi trebalo da se zloupotrebljava gostoprimstvo na taj način”, rekao je Vulin.

„Zamislite kada bi se naš premijer tako ponašao da je nekom gost, zamislite da odemo u Tursku i da govorimo o Kipru”, ne bi bilo u redu”, dodao je Vulin.

Tanjug

----------------------------------

**Kirbiju jasna delikatnost posete albanskog premijera Srbiji**

Srbija je na sebe preuzela inicijativu da sa svim susednim državama gradi što bolje odnose i tako će biti i ubuduće, poručio je predsednik Srbije Tomislav Nikolić na sastanku sa ambasadorom SAD Majklom Kirbijem, koji je rekao da mu je veoma jasna osetljivost posete albanskog premijera Edija Rame Srbiji.

Kirbi je izrazio podršku SAD dvogodišnjim naporima predsednika Nikolića da uspostavi što bolje i stabilnije odnose u regionu, što je, kako je istakao, već dalo i konkretne rezultate.

Predsednik Nikolić je podsetio da je prvi konkretniji kontakt sa Albanijom nakon dužeg vremena bila poseta tadašnjeg ministra spoljnih poslova Ivana Mrkića Tirani.

[**http://www.kurir.rs/vesti/politika/vucic-da-sam-juce-uzeo-motku-ili-udario-ramu-to-nije-ozbiljna-politika-clanak-1611175**](http://www.kurir.rs/vesti/politika/vucic-da-sam-juce-uzeo-motku-ili-udario-ramu-to-nije-ozbiljna-politika-clanak-1611175)

**SRBIJA REAGOVALA ODMERENO, ALI PONOSNO**

**VUČIĆ: Da sam juče uzeo motku ili udario Ramu, to nije ozbiljna politika**

Ti koji mi drže predavanja da je tako nešto trebalo da uradim i koji kažu da bi tako nešto uradili, bili bi manji od makovog zrna, uveren je premijer koji kaže i da će danas sa ambasadorima zemalja Kvinte razgovarati i o jučerašnjoj poseti Rame

aleksandar vučić, dan primirja, oslobodioci beograda, foto tanjug

BEOGRAD - Premijer Srbije Aleksandar Vučić izjavio je danas da je Srbija u razgovorima sa predsednikom albanske vlade Edijem Ramom pokazala istinsko gostoprimstvo i da je na unapred pripremljeni scenario reagovala uzdržano, ponosno i primereno.

Vučić je istakao da je politika Vlade Srbije da se razgovara i da se rešavaju problemi, i da to vidi kao politiku budućnosti.

On je odbacio kritike da je trebalo drugačije reagovati na Raminu provokaciju:"Ako neko misli da bi ozbiljna politika bila da sam juče uzeo motku ili udario Ramu, mislim da to nije ozbiljna politika, a ti koji mi drže predavanja da je tako nešto trebalo da uradim i koji kažu da bi tako nešto uradili, bili bi manji od makovog zrna", uveren je premijer.

Vučić je rekao da će danas u razgovorima sa ambasadorima zemalja Kvinte, između ostalog, razgovarati i o jučerašjnoj poseti Rame: "Želim da vidim šta oni misle, imaju li šta da zamere Srbiji, da li nismo pokazali gostoprimstvo, da li smo pokazali loše gostoprimstvo, da li smo ih nekom rečju uvredili, da li smo neku ružnu ili tešku reč izrekli, koju naši gosti nisu očekivali ili smo samo štitili svoj integritet, ponos i suverenitet otadžbine", rekao je Vučić.

Vučić je podsetio da će Edi Rama doći u Beograd i na kinesko-regionalni samit u decembru i da i tada neko treba da mu kaže "dobar dan", te još jednom naglasio da je politika Vlade Srbije odgovorna, ozbiljna i politika razgovora.

Govoreći o poseti albanskog premijera Preševu, Vučić je rekao da sve što se juče dogodilo i sve što će se eventuano dogoditi danas, ponajmanje govori o Srbiji.

"Govoriće mnogo o njima, možda i o još nekome, a o nama niko ne može da izgovori lošu, tešku ili neprijatnu reč", smatra predsednik vlade.

On je istakao da je poznato da Rama misli da je Kosovo nezavisno, ali da to nije bila tema jučerašnjih razgovora i da je, ukoliko je neko trebalo da pokrene tu temu, to trebalo da učine domaćini.

"Albanija nema nikakve veze sa Kosovom, ili su još jedanput hteli da nam pokažu da priče o velikoj Albaniji nisu samo naš košmar, već i nečiji snovi, siguran sam pusti snovi", rekao je Vučić i istakao da ni juče premijer Rama nije imao odgovor, kakve veze ima Albanija sa Kosovom.

Vučić je rekao da će na današnjem sastanku sa ambasadorima zemalja Kvinte razgovarati i o investicijama u Srbiju.

Vučić je rekao da su u razgovorima sa američkim ambasadorom uvek tema i investicije, između ostalog i Esmark, koji je zaintresovan za privatizaciju Železare Smederevo."Uvek razgovaramo o svemu tome, jer su investicije i ekonomija za nas najvažnije teme", rekao je Vučić.

<http://www.alo.rs/vesti/aktuelno/bravo-ramo-dokazao-si-evropi-da-je-srbija-cetnicka-drzava/73875>

**NOVA PROVOKACIJA ALBANACA:**

**Bravo, Ramo, dokazao si Evropi da je Srbija četnička država!**

- Edi Rama je ozbiljan državnik i on je u Beogradu govorio istinu. Bravo Edi Ramo, još jednom si dokazao Evropi da je Srbija četnička država - rekao je pisac albanskih nacionalistickih i iredentistickih tekstova

Nakon posete premijera Albanije Srbiji, prilikom koje je provocirao srpskog predsednika vlade Aleksandra Vučića, usledile su nove provokacije. Naime, Adem Demaći poznati pisac nacionalistickih i iredentistickih tekstova, koji je rekao da je Edi Rama pokazao da je Srbija četnička država!

- Edi Rama je ozbiljan državnik i on je u Beogradu govorio istinu. Bravo Edi Ramo, još jednom si dokazao Evropi da je Srbija četnička država - rekao je Demaći.

Podsetimo albanski premijer rekao je da je nezavisno Kosovo razlog sigurnosti Balkana, što je razljutilo premijera Srbije Aleksandra Vučića, koji mu je u lice rekao da je Kosovo Srbija.

**Tenzije u Preševu: Albanci slave Ramin odgovor Vučiću!**

Preševo je oblepljeno posterima koji pozdravljaju albanskog premijera, koga gradonačelnik zove "naš premijer", čime se osporava autoritet Beograda, prenose albanski mediji.

Preševo je oblepljeno posterima koji pozdravljaju albanskog premijera, koga gradonačelnik zove "naš premijer", čime se osporava autoritet Beograda, prenose albanski medij

<http://www.alo.rs/vesti/aktuelno/rama-u-beogradu-se-odlicno-osecam/73993>

**Rama: U Beogradu se odlično osećam!**

Albanski premijer Edi Rama izjavio je da je jučerašnji sastanak s premijerom Srbije Aleksandrom Vučićem u Beogradu bio težak, ali "vrlo razborit".

Kako je istakao, "jedan prema drugom su bili iskreni i direktni".

Rama je za Radio-televiziju Vojvodine rekao da se uprkos jučerašnjim tenzijama na zajedničkoj konferenciji za novinare dvojice premijera, u Beogradu oseća odlično.

"Ovo je izuzetno važna poseta i ovde se odlično osećam. Naravno, mogli smo da se opredelimo da čak i ne pokušamo da se sa svime odmah složimo", rekao je Rama.

On je ukazao da se čelnici Srbije i Albanije mnogo godina uopšte nisu sastajali, dok su u međuvremenu "učestvovali u istim istorijskim događajima".

"Imali smo težak sastanak, ali vrlo razborit, u smislu da smo jedan prema drugom bili iskreni i direktni. Obojica imamo želju da razvijamo te odnose i potom, korak po korak, da se još bolje upoznamo, kao Albanija i Srbija.

Čvrsto verujem da zajedno možemo imati iznenađujuću ulogu, kada je reč o odnosima između naših država, ali i celog regiona i EU", ocenio je premijer Albanije.

Uoči današnje posete Preševu, Rama je rekao da način na koji se postupa s manjinama umnogome određuje ko smo i kako želimo da živimo.

Dodao je da ceni dostignuća dijaloga između Kosova i Srbije, jer smatra da je definisao dobar i dostojanstven okvir za srpsku manjinu na Kosovu, te da bi taj model trebalo da se primeni i na albansku manjinu na jugu Srbije.

"Manjine treba da se pomno čuvaju, jer nas one povezuju. Ne treba da ih shvatamo kao međusobni problem. To su najbolji mostovi koje možemo imati, da bismo gradili bolju budućnost i da svakoga dana

shvatimo da ni Albanija ni Srbija neće sutra nestati. Zato moramo sarađivati i, zašto da ne, postati i prijatelji", poručio je albanski premijer.

<http://www.pravda.rs/2014/11/11/dodik-da-sam-bio-na-vucicevom-mestu-isterao-bih-ramu-iz-srbije/>

**Додик: Да сам био на Вучићевом месту истерао бих Раму из Србије!**

БАЊАЛУКА – Премијер Србије Александар Вучић је на позив албанског премијера Едија Раме Србији да призна независност Косова реаговао у складу са дипломатском праксом, бранећи интегритет и суверенитет државе Србије, оценио је данас председник РС Милорад Додик и додаје да би он у сличној ситуацији одмах тражио од албанског премијера да напусти земљу.

“Нема сумње да је недипломатска и недржавничка провокација албанског премијера Едија Раме приликом посете Београду, где је угошћен на највишем ниову, повод да се он прогласи за персону нон грата у Србији”, рекао је Додик, пренели су бањалучки медији.

Додик каже да би он у сличној ситуацији одмах тражио од албанског премијера да напусти земљу.

“Но мишљења сам да је премијер Србије Вучић поступио у складу са дипломатском праксом не наседајући на ненадану и очиледно смисљењу провокацију, бранећи интегритет и суверенитет државе Србије”, казао је Додик.

<http://www.blic.rs/Vesti/Politika/510270/Dacic-Poseta-Rame-nije-bila-iskorak-u-odnosima-dve-zemlje>

**Dačić: Poseta Rame nije bila iskorak u odnosima dve zemlje**

Ministar spoljnih poslova Ivica Dačić izjavio je danas da poseta albanskog premijera Edija Rame Beogradu nije ostvarila svoj cilj jer "nije donela iskorak" u unapređenju odnosa dve zemlje.

"Poseta Rame dugo je najavljivana u medijima kao početak procesa normalizacije odnosa Srbije i Albanije. Međutim, nismo napravili nikakav iskorak, nije ostvaren cilj a to je unapređenje odnosa dve zemlje", rekao je Dačić gostujući na televiziji B92.

Odgovarajući na pitanje da li je Ramina poseta bila dobro isplanirana, Dačić je kazao da nije reč o tome da je premijer Albanije nekog iznenadio svojom izjavom već da se radi o nepoštovanju diplomatske prakse.

"Znamo mi šta neke zemlje misle o statusu Kosova i Metohije ali ovde je reč o nečem drugom. Takve posete, koje se organizuju posle dugo vremena, podrazumevaju da se u skladu sa diplomatskom praksom, dogovore formulacije koje će biti korišćene upravo da bi se izbeglo ono što se dogodilo na konferenciji za novinare", rekao je Dačić.

On je dodao da je izlaganje premijera Vučića bilo okrenuto budućnosti dok je Rama izjavom da Beograd treba da prizna nezavisnost Kosova, napravio "nediplomatski gest" koji nijedan strani poliitičar koji je pre njega posetio Srbiju, nije počinio.

"Srbija je pokazala uzdržanost, sve je organizovano bez ijednog incidenta. Odnosi sa Albanijom su dugo opterećeni pitanjem Kosova ali dovoljno smo se tukli. Moramo i dalje da živimo zajedno i da razgovaramo, nemamo drugi izbor, to su nam komšije u Albaniji, a Albanci sa juga Srbije su naši građani", kazao je Dačić.

Komentarišući izjavu Rame u Preševu da Albanci sa juga Srbije imaju manje prava nego Srbi na Kosovu i Metohiji, Dačić je kazao da su takve poruke "besmislene" i da Rama ne treba da govori o tome čak i kada bi Srbija priznala nezavisnost Kosova.

"Da li je Rama premijer Kosova ili Albanije? On o tome ne treba da govori, zašto ne priča o Srbima u Albaniji, nađite Srbina u toj zemlji koji se preziva na ić. Srbe su tamo albanizovali, a on govori o Srbima na Kosovu. Kakve on veze sa tim, je li to velika Albanija", upitao je Dačić dodavši da "dvostuki standardi uništavaju međunarodnu politiku.

Ministar spoljnih poslova je ocenio da je poseta Rame podigla tenzije na obe strane, ali da to neće ugroziti stabilnost u regionu.

Prema njegovim rečima, ambasadori zapadnih zemalja sa kojima su on i premijer Aleksandar Vučić danas razgovarali, pozitivno su ocenili ponašanje Srbije i uzdržanost predsednika Vlade tokom Ramine posete.

Upitan da prokomentariše kako će povratak Vojislava Šešelja iz Haga uticati na Vladu Srbije, Dačić je kazao da "političke opasnosti nema".

"Šešelj nije član Vlade, njegov povratak iz Haga je humano pitanje. Mi smo tražili da se okonča ta farsa u Haškom tribunalu a ako neko u 21. veku misli da su Split i Dubrovnik Srbija, onda se to može tumačiti kao ozbiljno ali ja ne vidim da takve ideje imaju podršku u Srbiji", rekao je Dačić.

On je dodao da ne razmišlja o eventualnoj rekonstrukciji Vlade Srbije.

"Radim svoj posao, premijer vodi računa o radu Vlade. Ako znate šta je globalni cilj naše Vlade, ne reagujem na na razne priče jer ako reagujem, to je kraj. Ako Vučić i ja reagujemo na nešto, dolazi do ozbiljne krize u našim odnosima. Ja ne vidim nikakve probleme", kazao je Dačić.

[**http://www.blic.rs/Vesti/Politika/510223/Rama-Albanci-u-Srbiji-imaju-manje-prava-od-Srba-na-Kosovu**](http://www.blic.rs/Vesti/Politika/510223/Rama-Albanci-u-Srbiji-imaju-manje-prava-od-Srba-na-Kosovu)

**Rama: Albanci u Srbiji imaju manje prava od Srba na Kosovu**

Premijer Albanije Edi Rama izjavio je danas u Preševu da Albanci koji žive u opštinama na jugu Srbije imaju manje prava nego Srbi na Kosovu.

"Albanija će podržati to da pitanje rešavanja problema u Preševskoj dolini bude suštinsko na putu približavanja Srbije ka EU i neće dozvoliti asimilaciju Albanaca na tom području", kazao je Rama u Preševu gde ga je dočekalo više hiljada građana.

Deo stanovnika Preševa mogao je da prisustvuje Raminom izlaganju u lokalnom Domu kulture za čijom govornicom nije bilo nikakvih nacionalnih obeležja ni Srbije ni Albanije.

Prema rečima albanskog premijera, budućnost celog regiona je u EU a Albanija i Kosovo predstavljaju garanciju njegove stabilnosti i demokratije.

Rama je naveo da je sa predsednikom Vlade Srbije Aleksandrom Vučićem u ponedeljak u Beogradu razgovarao o realnim problemima sa kojima se suočavaju Albanci u Preševu i Bujanovcu, dodavši da Albanija "podržava i forsira" dijalog Albanaca iz tog regiona sa Vladom Srbije oko rešavanja životnih problema pre svega u oblasti infrastrukture i obrazovanja.

Predsednik Vlade Albanije je dodao da je Univerzitet u Tirani udvostručio upisne kvote za studente iz tri opštine na jugu Srbije.

Rama je prethodno održao sastanak sa političkim liderima Albanaca iz Preševa i Bujanovca u zgradi opštine u Preševu gde je na zajedničkoj sednici svih albanskih odbornika iz tri opštine juga Srbije, dobio i titulu počasnog građanina Preševa.

Premijera Albanije su dočekali predsednici opština Presevo i Bujanovac, Ragmi Mustafa i Nagip Arifi, lideri svih albanskih političkih partija u tim opštinama kao i dva albanska poslanika u Skupštini Srbije, Riza Haljimi i Šajip Kamberi.

Niko od predstavnika vlasti Srbije nije bio prisutan tokom Ramine posete Preševu, niti je bilo prevoda izlaganja albanskog premijera na srpski ili engleski jezik.

Zajednička sednica svih albanskih političara iz Preševa i Bujanovca na kojoj je govorio Rama bila je zatvorena za javnost a nije bilo predviđeno ni davanje izjava nakon njenog završetka.

[**http://www.danas.rs/danasrs/politika/rama\_kosovska\_nezavisnost\_je\_realnost\_vucic\_kosovo\_i\_metohija\_po\_ustavu\_je\_srbija.56.html?news\_id=292249**](http://www.danas.rs/danasrs/politika/rama_kosovska_nezavisnost_je_realnost_vucic_kosovo_i_metohija_po_ustavu_je_srbija.56.html?news_id=292249)

**Verbalni duel premijera Srbije i Albanije na zajedničkoj konferenciji u Beogradu**

**Rama: Kosovska nezavisnost je realnost, Vučić: Kosovo i Metohija po Ustavu je Srbija**

**Vučić poručio albanskim predstavnicima na jugu Srbije da ne smeju preduzimati mere protiv integriteta zemlje**

AUTOR: P. D.

Beograd - Nesvakidašnji verbalni incident obeležio je zajedničku pres-konferenciju premijera Srbije i Albanije Aleksandra Vučića i Edija Rame, pošto je gost iz Tirane izjavio da je Kosovo nezavisno, a domaćin u Beogradu da takvu provokaciju nije očekivao.- Realnost je jedna i nepromenljiva, Kosovo je nezavisno, na osnovu odluke Međunarodnog suda pravde i to je proces koji ne može da se zaustavi. To treba poštovati i učestvovati u integracijama, kako sam istakao nedavno i na samitu NATO, izjavio je Rama. Napomenuo je i da Albanija sa zadovoljstvom „dočekuje svaku novu percepciju realnosti od strane Srbije“.

„Možemo govoriti o različitim pristupima, ali ne mislim da bilo šta treba da nas spreči da kažemo istinu“, istakao je albanski premijer. On je pozvao Srbiju da prizna nezavisnost Kosova, što je, kako je rekao, važno za sigurnost ne samo regiona već i cele Evrope te može da utiče na brojne strateške probleme Srba i Albanaca. „Očekujemo da Srbija sve preduzme u tom pravcu i to ćemo svakako pozdraviti“, poručio je Rama.

„Najpre želim da kažem da nisam očekivao provokaciju od gospodina Rame i nisam očekivao da će da govori o Kosovu i Metohiji, jer ne znam kakve on veze ima sa KiM. Ali moram njemu da odgovorim, jer moj posao je da ne dozvolim nikome da ponižava Srbiju u Beogradu. KiM je deo Srbije po Ustavu Srbije, Kosovo nikakve veze nema sa Albanijom i neće imati. Žao mi je što je Rama iskoristio ovu priliku da priča o Kosovu, da govori o temi o kojoj se nismo dogovorili,“, rekao je na to premijer Vučić. Želeo sam, dodao je on, da ne govorimo o prošlosti, već o budućnosti.

„Pre svega da ponovim. Očigledno je da imamo različite stavove. Sušta realnost Srbije je da je Kosovo i Metohije deo Srbije i drago mi je što to mogu još jednom da ponovim pred Ramom, dobro je što to možemo jedan drugom u lice to da kažemo. Žao mi je što je Rama ovu priliku iskoristio za tu vrstu provokacije prema svom domaćinu“, rekao je Vučić.

On nije želeo komentariše izjave lidera Albanaca sa juga Srbije Jonuza Muslijua i Ragmija Mustafe i njihovom insistiranju na ideji pripajanja opština s juga Srbije Kosovu.

„Što se tiče Muslijua i Mustafe, ja glupe izjave ne komentarišem. Ni Mustafa ni Musliju neće to dovoditi u pitanje. O svemu ostalom imaju pravo da govore šta hoće.“

Naše je da vidimo gde su naše greške u izgradnji škola i bolnica, ali ne smeju da se preduzimaju mere protiv integriteta Srbije, naglasio je Vučić.

Premijer je, u odgovoru na brojna pitanja albanskih novinara, izgovorio i ovo: „Pogledajte kako sam vas lepo udomio ovde, vidite šta je srpsko domaćinstvo i srpsko gostoprimlje.“ A obećao je i sledeće tokom njegove eventualne uzvratne posete Albaniji: „I mi ćemo tako u Tirani da govorimo o srpskom Kosovu!“

On je naglasio da nema nikakav problem da na svakom mestu kaže ono što misli, ali da će on ipak biti gost koji ne provocira.

„Učinićemo sve da potpišemo važne sporazume sa Albanijom, daćemo sve od sebe da gledamo u budućnost, a ne u prošlost, da radimo na zbližavanju u regionu i između naše dve zemlje“, kazao je Vučić. On je izrazio nadu da će Srbija i Albanija nastaviti razgovore i saradnju i uverenje da neće „morati da se čeka narednih 70 godina“ da se ponovo desi susret lidera dve zemlje.

Vučić je prethodno rekao da su se on i Rama dogovorili da bude donet sporazum o tome da građani Srbije i Albanije mogu samo sa ličnim kartama da putuju u Albaniju, odnosno Srbiju, kao i da će Vlada Srbije o tome doneti odluku.

Premijer Srbije je kazao i da su se dogovorili da se potpiše sporazum o razmeni i saradnji mladih iz obe zemlje. Vučić je rekao da želi da investitori iz Srbije posećuju Albaniju i da se poveća trgovinska razmena, i naglasio značaj pruge Beograd - Tirana.Vlada Srbije i Savet ministara Albanije potpisali su i sporazum o uzajamnoj pomoći u sprečavanju, istraživanju i suzbijanju carinskih prekršaja. U ime srpske vlade sporazum je potpisao ministar finansija Dušan Vujović, a s albanske strane ministar ekonomskog razvoja, trgovine i preduzetništva Arben Ahmetaj.

Premijera Albanije je pred Palatom Srbije dočekao predsednik srpske vlade, a u delegaciji su bili i ministri Ivica Dačić, Nebojša Stefanović, Željko Sertić, direktor Kancelarije za KiM Marko Đurić.

Poseta albanskog premijera prvobitno je bila planirana za 22. oktobar, ali je odložena zbog incidenta na fudbalskoj utakmici Srbije i Albanije, 14. oktobra u Beogradu, kada je na teren sleteo dron sa zastavom Velike Albanije.

Raspored i tačan sadržaj Ramine posete bili su predmet brojnih medijskih spekulacija, posebno zato što je albanski premijer danas trebalo da dođe u Preševo i govori u Domu kulture. Koliko juče, do zaključenja ovog izdanja lista Danas, detalji puta na jug Srbije nisu bili poznati, kao i eventualna mogućnost odlaganja.

**Nikolić sa Kirbijem**

Predsednik Srbije Tomislav Nikolić ocenio je da bi se svi sporovi na Balkanu mnogo lakše rešavali ako bi sve balkanske države postale članice EU. U razgovoru s ambasadorom SAD Majklom Kirbijem, Nikolić je rekao da je Srbija na sebe preuzela inicijativu da sa svim susednim državama gradi što bolje odnose i da će tako biti i ubuduće.

**Rezultati istrage iznenađujući**

Istraga je pokazala mnoge stvari, plašim se da ćete se iznenaditi, ali zarad dobrih odnosa i zarad puta u Evropu želeo sam da ne govorim o prošlosti, već da gledam u budućnosti, rekao je premijer Vučić, osvrćući se na incident sa zastavom Velike Albanije nedavno na utakmici u Beogradu. Ali, pošto vidim da se vi radujete razgovorima o prošlosti, reći ću vam da vam je akcija sa letelicom bila veoma dobro organizovana, nimalo slučajna, dodao je Vučić.

RTS: Tehnički problemi

- Iz RTS je saopšteno da usled tehničkih problema u direktnom prenosu nije emitovan prevod izjave Edija Rame. RTS se izvinio gledaocima zbog toga i najavio da će naknadno objaviti izjavu albanskog premijera sa prevodom na srpski. Premijer Albanije govorio je na albanskom, a prisutni novinari mogli su da čuju prevod u slušalicama.

- See more at: <http://www.danas.rs/danasrs/politika/rama_kosovska_nezavisnost_je_realnost_vucic_kosovo_i_metohija_po_ustavu_je_srbija.56.html?news_id=292249#sthash.GZOlPFvr.dpuf>

**Rama: Albanci u Srbiji imaju manje prava od Srba na Kosovu**

AUTOR: BETA

Premijer Albanije Edi Rama izjavio je danas u Preševu da Albanci koji žive u opštinama na jugu Srbije imaju manje prava nego Srbi na Kosovu.

- Albanija će podržati to da pitanje rešavanja problema u Preševskoj dolini bude suštinsko na putu približavanja Srbije ka EU i neće dozvoliti asimilaciju Albanaca na tom području - kazao je Rama u Preševu gde ga je dočekalo više hiljada građana. Deo stanovnika Preševa mogao je da prisustvuje Raminom izlaganju u lokalnom Domu kulture za čijom govornicom nije bilo nikakvih nacionalnih obeležja ni Srbije ni Albanije. Prema rečima albanskog premijera, budućnost celog regiona je u EU a Albanija i Kosovo predstavljaju garanciju njegove stabilnosti i demokratije. Rama je naveo da je sa predsednikom Vlade Srbije Aleksandrom Vučićem u ponedeljak u Beogradu razgovarao o realnim problemima sa kojima se suočavaju Albanci u Preševu i Bujanovcu, dodavši da Albanija "podržava i forsira" dijalog Albanaca iz tog regiona sa Vladom Srbije oko rešavanja životnih problema pre svega u oblasti infrastrukture i obrazovanja. Predsednik Vlade Albanije je dodao da je Univerzitet u Tirani udvostručio upisne kvote za studente iz tri opštine na jugu Srbije. Rama je prethodno održao sastanak sa političkim liderima Albanaca iz Preševa i Bujanovca u zgradi opštine u Preševu gde je na zajedničkoj sednici svih albanskih odbornika iz tri opštine juga Srbije, dobio i titulu počasnog građanina Preševa. Premijera Albanije su dočekali predsednici opština Preševo i Bujanovac, Ragmi Mustafa i Nagip Arifi, lideri svih albanskih političkih partija u tim opštinama kao i dva albanska poslanika u Skupštini Srbije, Riza Haljimi i Šajip Kamberi.Niko od predstavnika vlasti Srbije nije bio prisutan tokom Ramine posete Preševu, niti je bilo prevoda izlaganja albanskog premijera na srpski ili engleski jezik. Zajednička sednica svih albanskih politicčra iz Preševa i Bujanovca na kojoj je govorio Rama bila je zatvorena za javnost a nije bilo predviđeno ni davanje izjava nakon njenog završetka. U Preševu su na snazi do sada nezabeležene mere bezbednosti, uz prisustvo policije na svim ulicama, dok je saobraćaj preusmeren iz centralnih ulica na zaobilazne puteve. Auto-put Niš-Skoplje bio je blokiran jutros od 09.00 časova na pravcu od Vranja do Preševa a policija je preusmeravala saobraćaj na alternativne pravce. U prethodnom periodu, Rama je u dva navrata, kao gradonačelnik Tirane već dolazio u posetu Preševu, 2012. i početkom 2013. godine a sada je prvi put došao kao premijer Albanije. Nakon posete Preševu, Rama se sa svojim saradnicima uputio ka prelazu Končulj prema Kosovu i Metohiji.

- See more at: <http://www.danas.rs/danasrs/iz_sata_u_sat/rama_albanci_u_srbiji_imaju_manje_prava_od_srba_na_kosovu.83.html?news_id=85604#sthash.6ICVvs8i.dpuf>

Komentari: 0

Ostavite komentar

Ocena: 0.00

Glasaj:

Pošalji tekst

Promeni veličinu slova

Verzija za štampu

Bili ste svedok događaja?

Pošaljite nam vaše vidjenje, slike ili video..

**Vučić: Velika Albanija nije samo naš košmar**

**AUTOR: BETA**

Beograd - Premijer Srbije Aleksandar Vučić izjavio je danas da ne vidi kakve veze Albanija ima sa Kosovom ali da se prilikom posete albanskog premijera Edija Rame pokazalo da "priče o velikoj Albaniji nisu samo naš košmar, već možda i nečiji pusti snovi".Nakon polaganja venaca na Spomen kosturnicu oslobodiocima u Prvom svetskom ratu, Vučić je novinarima rekao da Srbija želi da vodi politiku razgovora, a ne politiku nasilja.

"Ja mislim da je dobro što smo razgovarali. Ono što vidim kao loše jeste to što je neko došao s pripremljenim scenarijom da napravi skandal. Ali, mislim da smo mi reagovali dovoljno odmereno i dovoljno jasno da sačuvamo ponos i dostojanstvo i svom narodu i državi", rekao je Vučić.

On je kazao da je važno što je sinoć potpisan i Memorandum o saradnji Srbije i Albanije o saradnji mladih ljudi i da je važno da se te zemlje u budućnosti zalažu za mir i bore protiv stereotipa.

Vučić je najavio da će premijer Albanije Edi Rama u decembru doći u Beograd na sastanak na kojem će učestvovati još 15 premijera.

- See more at: <http://www.danas.rs/danasrs/iz_sata_u_sat/vucic_velika_albanija_nije_samo_nas_kosmar_.83.html?news_id=85594#sthash.YkEwAuq7.dpuf>

**Velika pažnja kosovskih medija poklonjena poseti Rame**

**AUTOR: BETA**

Priština - Poseta albanskog premijera Edija Rame Srbiji je udarna vest u svim kosovskim pisanim i elektronskim medijima, uz isticanje da je pominjenje nezavisnosti Kosova izazvalo bes premijera Srbije Aleksandra Vučića.

Dnevnik Koha ditore pod naslovom "S državom Kosovom, Rama je izbezumio Vučića" piše kako je poseta koja je ocenjena kao istorijska pretvorena u javno sukobljavanje između premijera dve zemlje.

"Odnosi između dve zemlje su decenijama bili napeti zbog Kosova, koja je proglasila nezavisnost 2008. godine", piše dnevnik, ističući da je Vučić izjavu Rame o nezavisnosti ocenio kao provokaciju.

Dnevnik Kosova sot je tekst o toj poseti naslovio "Rama se sukobio sa Vučićem", dok je dnevnik Tribuna naveo da je pominjanje Kosova kao nezavisne države i realnosti koja se ne može promeniti izazvala mnogobrojne reakcije među politčarima i medijima u Srbiji.

"Rama je uzdrmao Srbiju", piše dnevnik Bota sot i ističe da je poseta albanskog premijera otkrila "srpsku kolektivnu mržnju" prema Albancima.

Prištinski elektronski mediji su juče kao prvu vest imali izveštaje o poseti Rame Beogradu.

Radio-televizija Kosova je direktno prenosila učešće i govor Rame na skupu koji je organizovao Forum za etničke odnose u Beogradu.

Ostale TV stanice sa nacionalnom frekvencijom su dale u celosti konferenciju za medije dvojice premijera.

- See more at: <http://www.danas.rs/danasrs/iz_sata_u_sat/velika_paznja_kosovskih_medija_poklonjena_poseti_rame_.83.html?news_id=85593#sthash.DjWg6m4j.dpuf>

TRENUTNO SLUŠATE:

Regionalni program: Aktuelno u 18

SLIJEDEĆA EMISIJA:

18:30 - 18:59 Politički magazin: Dokumenti dana

22:00 - 23:00 Regionalni program

00:00 - 01:00 SrijedaRegionalni program

Vijesti

Raspored emisija

Programi

Podcast

Kako nas slušati

Frekvencije u BiH

Frekvencije u Srbiji

Frekvencije u Crnoj Gori

Srbija

Ljubinka Trgovčević: Projekti velike Albanije i velike Srbije nisu prošlost

Printajte

Komentirajte (8)

Podijelite

Objavite

Ljubinka Trgovčević

Ljubinka Trgovčević

Pin It

Branka Mihajlović

09.11.2014

Istoričarka Ljubinka Trgovčević govori za RSE, uoči posete premijera Albanije Edija Rame Beogradu, o istoriji sprsko albanskih odnosa za koje kaže da nije bila samo istorija neprijateljstava, već i prijateljstava. Problemi nastaju kada počinju da se stvaraju nacionalne države na Balkanu čije se mape mega-država preklapaju i prekriljuju albanski prostor. Albanska država se stvarala najkasnije, u XX veku, kada su već postojale formirane nacionalne države koje su svojatale albanski prostor.

RSE: Ovaj razgovor vodimo uoci prve posete jednog visokog zvaničnika iz Albanije posle 70 godina. Verujete li da će to ostati kao neki važan datum u istoriji albansko – srpskih odnosa?

Trgovčević: Nisam sklona velikim rečima, da kažem da je to neka istorijska prekretnica , ali u svakom slučaju je veoma važan dogadjaj. Naime, već decenijama odnosi između Jugoslavije, a kasnije i Srbije i Albanije su poremećeni, a istovremeno se radi o državama koje su veoma blizu. One se sada direktno ne graniče, ali postoje i postojaće narodi koji su tu živeli vekovima. Svaki dijalog je jako koristan. Sa te strane mislim da će ovo biti neki novi početak i želela bih da bude na dobro, oba naroda i obe države.

RSE: Nakon poznatog incidenta na stadionu sa mapom velike Albanije, čak su i dva premijera na društvenim mrežama polemisali oko koncepta velike Albanije i velike Srbije. Da li su ta dva koncepta bili u pozadini albansko – srpskih sukoba u XX veku?

Trgovčević: Može se govoriti da su ti sukobi počeli još od XIX veka jer ne možemo da prenebregnemo činjenicu da je XIX vek doba stvaranja nacija. Moderne nacije su nastajale u XIX veku. Tada je nastala i moderna srpska država i konstituisala se srpska nacija. Poput svih drugih naroda, ona je želela da okupi sve pripadnike svoga naroda u jednu nacionalnu državu. To je tada bila moderna ideja. Sa današnjeg stanovišta, tu ideju, takozvane velike Srbije, ili svi Srbi na okupu, ne možemo da razumemo kao nešto što je nemoderno. Tako su radili Nemci, tako su radili Italijani, tako su radili svi narodi.

Sa druge strane, u to doba nastaju balkanski narodi. Konstituisali su se Hrvati, Rumuni, Bugari i Grci, a albanski nacionalni pokret je kasnio. Prvi izrazi želje Albanaca da, poput ostalih balkanskih naroda, žive u jednoj državi, gde će okupiti sve svoje sunarodnike, počeli su 1878. godine sa Prizrenskom ligom. Oni tada konstituišu svoj nacionalni program i izlaze po prvi put sa idejom da žive u jedinstvenoj etničkoj državi Albanaca.

Dakle, konstituisanje albanske nacije je kasnilo i zato je ono došlo u sukob sa tada već postojećim programima svih drugih balkanskih država. Imamo Grčku megal ideju, koja naravno okuplja i deo na kom su živeli Albanci, imamo takozvanu veliku Bugarsku ili San Stefansku Bugarsku, imamo to što bi zvali velika Srbija, ili velika Jugoslavija. Ono što je karakteristično, da oni koji su zakasneli sa svojim nacionalnim programima, izazivaju mržnju i otpor svih drugih naroda.

Kada se konstituisala albanska nacionalna ideja, koju mi zovemo projekt velike Albanije ili etničke Albanije, naišla je na otpor svih balkanskih naroda. To je u stvari jedinstven primer da su svi balkanski narodi imali negativan otpor prema stvaranju te države jer su već pre toga bili sami nacrtali velike karte i taj prostor na neki način gledali kao svoj i delili albanski prostor.

[**http://www.slobodnaevropa.org/content/ljubinka-trgovcevic-projekti-velike-albanije-i-velike-srbije-nisu-proslost/26679610.html**](http://www.slobodnaevropa.org/content/ljubinka-trgovcevic-projekti-velike-albanije-i-velike-srbije-nisu-proslost/26679610.html)

**RSE: Da li vi danas vidite da su žive te ideje i da su živi ti politički programi? Pitam vas, na primer, za Albaniju posebno, obzirom da je jedna veoma marginalna i mala partija izašla sa programom „ prirodne Albanije“ i da je to izazvalo velike osude, pogotovo u crnogorskoj javnosti?**

**Ljubinka Trgovčević**

Trgovčević: Ideje nacionalnih država su bile moderne u XIX veku i to treba razlikovati od XX veka jer tada je to bio izlaz iz multinacionalnih država, gdje su većina naroda, koji su ovde živeli, bili potlačeni ili su bili građani drugog reda. U XX veku, kada se konstituišu moderne države, više etnički koncept ne može da postoji.

Bez obzira što ne postoje u zvaničnim partijskim programima projekti velikih država, očigledno je da te ideje još uvek traju. Ne postoje projekti ni velike Albanije, kao što ne postoji danas ni jedna relevantna politička partija koja će u svoj program staviti projekat velike Srbije. Mi ne možemo da prenebregnemo činjenicu da se karta etničke Albanije vrlo često pojavljuje. Pogledajte samo internet sajtove, ili emigrantsku štampu ili potisnute listove. Ta ideja u određenom trenutku traje i to se vidi u ključnim događajima. Kada su normalne situacije, mi nemamo taj sukob i ne vidimo u mirnim situacijama koliko su te ideje žive i koliko još uvek traju.

To važi i za projekat velike Srbije jer projekat velike Srbije, koji danas nije aktuelan u političkim dokumentima i ni jedan političar, osim bivših radikala, neće se više zalagati za to. Mada, u svakoj situaciji koja postaje krizna, taj projekat se ponovo javlja. On se javlja kada se govori o odnosima u BiH i kada se govori o odnosima sa Albanijom, on se javlja kada se određeni pripadnici naroda osećaju frustrirani.

**RSE: Da li je istorija srpsko - albanskih odnosa, zapravo istorija neprijateljstava?**

Trgovčević: Ne može se reći da je to istorija neprijateljstava. Naprotiv, mi imamo tokom istorije periode odlične saradnje, periode suživota i periode kada je dolazilo do sukoba. Od kada su Sloveni došli na Balkan, oni žive zajedno sa Albancima na tom prostoru i bili su zajedno delovi nekoliko velikih multinacionalnih država, od Vizantije, pa kasnije do Otomnakog carstva. Tokom prošlih vekova, sve do kraja XIX veka, nemamo periode velikih sukoba, narodnih sukoba, s obzirom da ni jedan ni drugi narod nije tada imao planove velike države.

Ti odnosi u stvari počinju da se zaoštravaju kada balkanski narodi Tursku vide kao elementarnog neprijatelja, odnosno islam vide kao nešto što treba proterati sa Balkana. Tu se naravno Albanci javljaju kao „drugi“. Oni jesu „drugi“ u odnosu na balkanske narode. Govore drugim jezikom, oni su njima strani,oni su muslimani. Radi toga se taj koncept balkanskih država, kao hrišćanskih država, sukobljava sa Albancima.

**RSE: Da li je zabluda da Srbija nikada nije vodila osvajačke ratove? Šta je sa Balkanskim ratovima, kada je u pitanju Albanija?**

Trgovčević: Balkanski ratovi se mogu tumačiti i kao oslobodilački i kao osvajački. U tom trenutku se smatralo da jaka država može da opstane jedino ako ima more. Srpska vojska je izašla na takozvano „srpsko primorje“. Došla je do Drača, postoje razglednice i fotografije o tome i ona je tu bila skoro godinu dana. Čitav prostor severne Albanije, otprilike do reke Škube, bio je tada u srpskom posedu jer su se tada sve balkanske države dogovarale kako da podele taj etnički prostor. Isto je postupala i Grčka i Crna Gora.

Dakle, nema tu neke razlike. Nije Srbija bila jedina sa idejom da se Albancima ne dopusti da stvore sopstvenu državu. Ta ideja da Srbija, ako već ne može da izađe na Egejsko more, pored Soluna, s obzirom da je bila sa Grčkom u prijateljskim odnosima, mora da izađe na Jadransko more preko severne Albanije, trajala je čitavo vreme I svetskog rata. Srbi su još jedanput pokušali, na konferenciji mira u Parizu su generali tražili da se okupira čitava severna Albanija.

**RSE: Da li je Albanija sve vreme pretendovala na Kosovo, kao deo svoje teritorije?**

Trgovčević: Jeste, jer ona je mlada država koja želi svoj etnički prostor. Albanska država je smatrala da je to etnički prostor Albanaca, tako da je u većini albanskih programa i Kosovo bilo sastavni deo njihovog etničkog prostora. Zato postoje mape te velike Albanije, koje se formiraju još od stvaranja država. U trenutku kada se stvara albanska država, 1912. godine, Kosovo postaje deo srpske države, kao i Makedonija.

**RSE: Da li posle I svetskog rata počinje prisilna kolonizacija i pokušaj promene etničkog sastava na Kosovu?**

Trgovčević: Tada dolazi do agrarne reforme. Ne treba zaboraviti da je reč o prostoru koji je bio deo Otomanskog carstva. Srpska država pokušava da reši, kao što će pokušati i posle II svetskog rata, agrarnom reformom podelu begovske zemlje i da tu naseli Srbe i Crnogorce. Isto je urađeno i u Vojvodini. Dakle tu ne postoji razlika. Rumuni su to isto uradili sa zemljom bivših austrougarskih velikoposednika, urađeno je to isto i u Sloveniji. To je nešto što se radilo. Tu nije Srbija izuzetak.

**RSE: Posle II svetskog rata, na Kosovu je uvedena vojna uprava i iza toga ide jedan period koji se smatra dosta nepovoljnim u odnosu na tretman Albanaca na Kosovu. Da li bi se Albanci pre integrisali u Jugoslaviji, da su dobili status naroda?**

Trgovčević: Moguće je. Istoričarima je jako teško da govore šta bi bilo, kad bi bilo, dakle mi ne znamo šta bi sve drugo uticalo na postojanje te države i šta bi uticalo na njeno rušenje. Neki drugi narodi su imali status naroda, poput Makedonaca i Crnogoraca. Da su i Albanci dobili to pravo, s obzirom na njihov veliki broj, moguće je da bi upravo ta činjenica omogućila njihovu lakšu integraciju u tu zajedničku državu.

**RSE: Kada je Srbija konačno izgubila šansu za zajednički život sa Albancima?**

Trgovčević: Po mom utisku, to je bilo osamdesetih godina. Tada, kada je srpska politika počela da se okreće rešavanju svog nacionalnog pitanja. Mislim da je to bila poslednja šansa.

Albanci na Kosovu su formalno imali sva prava. Obrazovanje na svom jeziku, bez obzira što su smatrani etničkom manjinom, formalno su imali sva prava, kao i drugi narodi. Problem je bio što se ekonomija na Kosovu nije razvijala i što se privreda nije razvijala na Kosovu. Tamo je bila skoncentrisana teška industrija, a istovremeno smo imali prostor sa najvećim prirodnim priraštajem u okviru čitave Jugoslavije.

Kod nas se stalno govori o tom velikom natalitetu albanskih žena i o tome da ih politika tera da samo rađaju. Osamdesetih godina sam bila vrlo često na Kosovu. Tada nisam upoznala ni jednu profesorku, radnicu u vrtićima, ili svejedno gde sam bila, koja je imala više od dvoje dece. Dakle, ekonomski, zaposlena žena, koja vodi i svoj profesionalni život, nie više samo majka. Bili su katastrofalni podaci u opštini Kosovska Vitina, pet sela koja sam obišla 1986. godine. Iz pet sela, iz svih osnovnih škola, samo je jedna devojčica otišla da se školuje u srednju školu. Na moje pitanje, zašto, odgovor je bio zato što nema posla. Deset godina pre toga, sedamdesetih, više od 60% devojčica je išlo u školu.

Mnogi razlozi raspada i odvajanja dva naroda bili su u tome da ekonomija nije ponudila nikakvo rešenje. One priče, što smo slušali od 1971. godine, ko koga u Jugoslaviji eksploatiše, se mogu apsolutno primeniti i na primeru Kosova.

**RSE: Kada su počele parole, „Ubij, zakolji da Šiptar ne postoji“?**

​Trgovčević: To je od osamdesetih godina. U stvari na neki način, taj etnički stereotip o Albancima, kao nižim bicima, postoji dugo u okviru srpskog društva, s obzirom da je reč o prostoru koji je bio jako siromašan i gde su ljudi bili dosta siromašni. Oni nisu bili drugi, samo zato što su bili muslimani, već su bili drugi i po svom ekonomskom položaju. Čuveni stereotip nam je dao Slobodan Selinić sa svojim prikazom Šiptara. Mi njih, odnosno Albance smo videli kao nekoga ko je loše obrazovan i ko pripada onom sloju ljudi koji rade najteže poslove: testerišu drva, nose ugalj i tako dalje. To je nešto što traje. Naravno, situacija koja je nastala osamdesetih godina, sa bujanjem srpskog nacionalizma,obnovila je sve te stereotipe. Ali, to je pre svega prouzrokovano politikom. Ako jedan narod ima autonomiju, a on je imao u okviru Jugoslavije, i vi njemu to ukinete, naravno da će da se buni.

**RSE: Da li je posle devedesetih godina, kada se dešavalo sve to što se događalo, bilo ikakavih šansi da se normalizuju odnosi i da Kosovo ostane deo Srbije?**

Trgovčević: Mislim da nije, jer su u međuvremenu Albanci zaista razumeli da su oni bili podređeni u Jugoslaviji. O tome, koliko i kako, nemamo vremena da razgovaramo, ali u svakom slučaju mislim da je bilo suviše kasno. Mislim da je početak osamdesetih godina bio poslednji trenutak kada se još moglo nešto učiniti da oni ostanu u sastavu srpske države, odnosno Jugoslavije.

**RSE: Kako vi reagujete kada danas čujete „ naša južna pokrajina“?**

Trgovčević: Naši političari kažu da je to još uvek deo Srbije. Mi znamo da to defakto nije tako, ali pošto ćemo jednog dana ipak doći u tu fazu, čekam taj trenutak kada ćemo ponovo biti samo dobri susedi, a mi i Albanci dobri prijatelji.

**RSE: Da li verujete da je blizu konačno rešenje i da će početi istorija albansko-srpskog prijateljstva?**

Trgovčević: Mislim da neće još uvek. Možda će se na nivou političkih dogovora politički problemi rešiti potpisivanjem još nekih sporazuma, ili de facto priznavanjem status quoa. Kosovo postoji, hteli mi to ili ne.

**RSE: To znači da ne verujete da će biti dekomponovanje Balkana u nekom doglednom vremenu?**

Trgovčević: Ne verujem u narednih nekoliko godina, ali mi u mnoge stvari nismo verovali, pa se događaju. Pre petnaestak godina, mi smo još uvek mogli da govorimo o tome da nema više u Evropi stvaranja novih država. Vidimo da se svaki dan ti procesi dešavaju. Ne možemo reći da se nešto neće desiti. Ono što očekujem od ove posete je da to bude novi korak na priznavanju faktičke situacije na terenu. Mislim da je dosta da mi Srbi sebi zatvaramo oči i da ne vidimo šta se dešava oko nas. Moramo, sve ljude oko nas, voleli ih ili ne, gledati kao susede i pokušavati sa njima da razvijemo nešto što je u obostranom interesu.

**RSE: Šta nas je naučila istorija iz albansko - srpskih odnosa?**

Trgovčević: Ni jedan narod nema sreće, ako samo veruje u neke nacionalne mitove i nacionalne ideje. Prvo, mi moramo svi sebe da uverimo da nismo najbolji. To je važno. Da nismo jedini ispravni. I to je važno. Isti je primer i sa srpsko - albanskim odnosima posle ovog drona. Naše izjave da mi nikada nismo imali bilo kakvih negativnih primisli prema stanovnicima Albanije, ili stanovnicima, našim Albancima na Kosovu, pokazale su se kao netačne. To je netačno jer zaista, još uvek, koliko god da je mirno, čim dođe neki krizni trenutak, gomila ljudi, koji možda nikada u životu nisu sreli ni jednog stanovnika Kosova, Albanca, ili ni jednog stanovnika Albanije, vikace i govoriti smrtne presude i ružne reči o Albancima.

Branka Mihajlović

<http://www.slobodnaevropa.org/content/rama-u-beogradu-sansa-za-novi-pocetak/26683014.html> Idro Seferi: Dronom na dron

# Ocena analitičara: Uprkos incidentu oko Kosova, Vučić i Rama probili led

Branka Trivić

Ažurirano posljednji put: 10.11.2014 17:02

U istorijskoj poseti Beogradu, prvoj nakon gotovo 70 godina, premijer Albanije Edi Rama, posle razgovora sa premijerom Srbije, rekao je na zajedničkoj pres konferenciji da je Kosovo nezavisna država i da je to neumitna realnost koja se ne može menjati, zbog čega ga je njegov domaćin, premijer Srbije Aleksandar Vučić, optužio za provokaciju. Premijer Srbije trebalo je mirno da iznese svoj stav bez etiketiranja stavova svog gosta, ocenjuje za RSE Dušan Janjić, čelnik Foruma za etničke odnose.

Nakon što je albanski premijer Edi Rama izneo stav o tome da je nezavisnost Kosova gotova stvar i da što pre to priznamo “to ćemo pre moći da napredujemo”, premijer Srbije Aleksandar Vučić, vidno iznerviran, oštro je odgovorio da je iznenadjen govorom albanskog premijera koji je nazvao provokacijom.

“Nisam očekivao provokaciju od gospodina Rame i nisam očekivao da će da govori o Kosovu i Methodiji jer ne znam kakve on ima veze sa Kosovom i Metohijom...Kosovo i Metohija je deo Srbije i nikakve veze sa Albanijom nije imalo i neće imati...Moja obaveza je da kažem da Srbiju neće niko da ponižava”, rekao je Vučić.

Vučić je, međutim, poručio da će uprkos svemu nastaviti razgovore s albanskim premijerom i učiniti sve da unapredi odnose dve zemlje.

"Učinićemo sve da potpišemo važne sporazume sa Albanijom, daćemo sve od sebe da gledamo u budućnost, a ne u prošlost, da radimo na zbližavanju u regionu i izmedju naše dve zemlje", kazao je srpski premijer.

Reagujući na govor albanskog premijera Edija Rame i reakciju Aleksandra Vučića, Dušan Janjić, koordinator Foruma za etničke odnose, za RSE kaže da ne razume zašto je Vučić Ramin stav o Kosovu doživeo kao provokaciju:

**Vlasi: Rama ponovio poznatu stvar**

“Albanija je priznala Kosovo, lobira za njegovu nezavisnost i puno medjunarodno priznanje i bilo bi sasvim normalno da je i premijer Vučić ponovio sopstveni stav o tome da Srbija i njena vlada ne priznaju nezavisnost Kosova i da se založio za normalizaciju odnosa i poštovanje Briselskog sporazuma. To bi bio pravi odgovor. Nesporno je da se Albanija i Srbija ne slažu po pitanju Kosova, ali jednostavno pravilo nalaže da pitanja oko kojih se ne slažemo oko njih se i ne sporimo. Dakle, s tog stanovišta ovaj incident i nije neki veliki incident i očigledno je namenjen unutrašnjepolitičkoj potrebi premijera Vučića”, smatra Janjić.

Premijer Albanije Edi Rama u utorak će u Preševu razgovarati sa liderima albanske zajednice. Od pre više od jednog veka, od osnivanja države Albanije, ovo je prva poseta čelnika te države Preševu, kaže za RSE predsednik te opštine na jugu Srbije Ragmi Mustafa.

“Ta poseta će, naravno, doprineti poboljšanju odnosa između Srbije i Albanije, a što se tiče posete premijera Edija Rame Preševu, odnosno, treba podsetiti da je od formiranja države Albanije pre sto dve godine, to prvi čelnik Republike Albanije koji u svojstvu premijera posećuje Preševsku dolinu. Ona je vrlo značajna za građane Albance u Preševskoj dolini jer se kreira utisak i ubedjenje Albanaca da se matična država, Republika Albanija, zalaže za postizanje najviših standarda prava Albanaca u Preševu, Bujanovcu i Medvedji, odnosno, da je matična država, Republika Albanija, zainteresovana da vodi brigu o pravima Albanaca u Preševskoj dolini”, kaže Ragmi Mustafa.

**Ljubinka Trgovčević: Projekti velike Albanije i velike Srbije nisu prošlost**

Uprkos napetosti na pres konferenciji dvojice premijera, Dušan Janjić ocenjuje da je poseta predsednika albanske vlade Edija Rame Beogradu sigurno probijanje leda u decenijskoj razdvojenosti Albanije i Srbije.

“Ovo je neki prvi test ideje ‘balkanskog Beneluksa’ jer to što je inicirano u Berlinu, a što treba da stvori koordinaciju i saradnju šest balkanskih zemalja, najveće iskušenje ima u srpsko-albanskim odnosima. Dakle, Ramina poseta normalizuje odnose Albanije i Srbije kao država, a time i pomaže da se odnosi Srba i Albanaca u regionu normaliziju. U konkretnom slučaju, kad je u pitanju proces normalizacije odnosa Prištine i Beograda, sigurno da će Albanija, kao jedan od partnera koji prihvata pravila Briselskog sporazuma doprineti onome što se zove stvaranje bolje atmosfere, relaksiranju, pa i motivisanju, albanskih aktera da iskreno saradjuju u tom odnosu. Takođe, ovo je i prilika da se konačno raščisti pitanje nacionalnih manjina u smislu odgovora na pitanje šta je matična država Albancima iz Preševa ukoliko Albanija priznaje Kosovo. Dakle, ulazimo u jednu delikatnu, ali vrlo važnu fazu gde će se, jednostavno, i ti snovi nekih Albanaca da im je centar sveta u Tirani polako usmeravati ka realnosti, a to je da više komuniciraju sa Prištinom i Beogradom nego sa Tiranom”, ocenjuje Dušan Janjić, koordinator Foruma za etničke odnose.

Evropska unija ima dovoljno jake poluge da obe zemlje usmeri u pravcu budućnosti i regionalne saradnje i tako je i došlo do susreta albanskog i srpskog premijera nakon neprijatnog incidenta na nedavnoj fudbalskoj utakmici, ocenjuje za RSE Aleksandar Popov iz novosadskog Centra za regionalizam.

“Mislim da su dovoljno snažan signal iz Brisela dobile i jedna i druga strana, tako da se od dve zemlje koje su kandidatkinje za članstvo u Evropskoj uniji stvarno očekuje da ulože napore da se stabilizuje stanje u regionu, pre svega u onom južnom delu. Tu će svakako stizati veliki pritisak iz Brisela. Edi Rama će posetiti i Preševo i biće značajno videti kakve će poruke poslati Albancima sa juga Srbije. Dakle, to može biti šansa za novi početak. Sve zavisi koliko će se iskreno tome prići. Bar ovde ako bi se stabilizovala ta linija Beograd-Tirana, mislim da bi to bio jedan korak u pravcu stabilizacije stanja u regionu”, ocenjuje Aleksandar Popov.

http://www.slobodnaevropa.org/content/edi-rama-stie-u-preevo/26685215.html**Rama u Preševu: Spasiti mlade od starih trauma**

Miloš Teodorović i Iva Martinović

"Nećemo dozvoliti da nove generacije Albanaca i Srba naslede traume i posledice ranijeg konflikta ", poručio je premijer Albanije Edi Rama u Preševu.

U ovoj grad na jugu Srbije, većinski naseljen Albancima, doputovao je oko podneva dočekan ovacijama.

Albanske zastave koje su bile prethodne večeri istaknute po gradu su u toku jutra uklonjene, a neki od bilborda sa kojih se uz Ramin lik na albansku jeziku poručuje "dobro došli premijeru", su uprljani crnom farbom. Ipak, drugi dan posete Edija Rame Srbiji protekao je bez incidenata i uz izuzetno jake mere obezbeđenja.

U atmosferi zaglušujućih aplauza, pod krovom Doma kulture u Preševu, između ostalog Edi Rama je u četrdesetominutnom govoru poručio:

"Nema razloga da Albanci iz Preševske doline imaju manje mogućnosti, manje sloboda, nego Srbi na severu Kosova."

Ovaj govor bio je vrhunac posete Preševu, a obeležile su ga i Ramine poruke da Albanci ne sanjaju "veliku Albaniju" nego "veliku Evropu", koja će objediniti i sve Albance. Takođe da će Albanija učiniti sve da pitanje Albanaca bude suštinsko na putu srpskih evrointegracija, te da se sva sporna pitanja mogu rešiti samo kroz saradnju sa Srbijom.

Rama je inače u koloni službenih vozila oko podneva stigao na plato ispred zgrade opštine Preševo, gde ga je dočekao gradonačelnik Ragmi Mustafa, te građani.

**Popov: Reciprocitet nije moguće uspostaviti**

Aleksandar Popov, direktor Centra za regionalizam, smatra da između sistema na Kosovu i u Srbiji postoje ustavno-pravne razlike zbog kojih je nemoguće uspostaviti reciprocitet u pogledu prava nacionalnih manjina.

„Prvo, Kosovo je, ipak specifičan slučaj. Nakon samoproglašene nezavisnosti tamo je utkan u njihov pravni sistem Ahtisarijev plan koji predviđa formiranje opština tamo gde pretežno žive manjinske zajednice, ne samo srpska nego i bošnjačka i turska. Takođe, pitanje manjina se pokušava rešiti stvaranjem Zajednice srpskih opština, koja za Beograd i Prištinu ima različita tumačenja. Beograd to vidi kao neku vrstu autonomije, dok Priština to tumači kao neku vrstu zajednice gradova, poput naše Stalne konferencije gradova. To su stvari koje nisu uporedive sa našom situacijom. Reciprocitet se ne primenjuje tek tako. Onda se postavlja pitanje, koja prava bi ostvarivali Mađari koji su daleko veća etnička grupa“, objašnjava Popov.

Uz buku skandiranja njegovog imena, okružen obezbeđenjem, te predstavnicima tri opštine većinski naseljene Albancima, Rama je prošao bez zadržavanja pored cveća koje se nalazina mestu gde je pre godinu dana uklonjen spomenik stradlim pripadnicima paramilitarne Oslobodilačke vojske Preševa, Bujanovca i Medveđe.

Takođe, teško da je mogao primetiti i da je jedan od njemu upućenih pozdravnih bilborada umrljan crnom farbom. Preševac koji nije želeo da navede svoj identitet kaže da je bio svedok kada je na bilbord pala flaša sa bojom:

"Taj što je bacio je pobegao, ali ga je policija uhvatila. Imao je jedno dvadesettri, dvadesetpet, godina. Ne mogu tačno da kažem. Ali nije bio mlad. Dvadeset godina nije malo. To je bilo oko sat vremena pre nego što je Rama stigao. Još nije bio ovde".

A dok je Rami u zgradi opštine uručivano zvanje počasnog građanina Preševa, dok se baš u tim trenucima sa obližnje Ibrahim-pašine džamije oglašavao poziv na molitvu, radnici komunalnog preduzeća su prefarbali fleku na bilbordu sa kog se smeši lik albanskog premijera. Tu ispred opštine razgovarali smo i sa meštaninom Samirom Mimišijem:

"Jedan premijer iz Albanije kad dolazi to je odlično. To je isto kao naš premijer, premijer Srbije, odlazi u Republiku Srpsku. Kada ga onako dočekaju. To je odlično i za nas i za njih. Dobro došao", rekao nam je.

U zadimljenoj kafani preko preko puta grupa meštana kroz izlog posmatra gužvu na trgu, spremaju se da krene ka Domu kulture, i ukazuju da su u toku noći i jutra uklonjene sve prethodno istaknute albanske zastave. O tome nam priča Daut Miftari:

"Stavljene su oko pola devet, a skinute su i kasnije uveče. Ako treba imam i snimak u telefonu. Snimak kad su postavljane i kada su skinute. To je radilo obezbeđenje. Nisam video da su bili u uniformama, ali oni ljudi koji su postavljali zastave su bili u policiji".

Policajci su bili skoro na svakoj raskrnici, odnošeni su autombili sa putanje kojom se kretala Ramina kolona, pripadnici Specijalnih antiterorističkih jedinica sa kapuljačama na glavama koje skrivaju sve osim očiju po krovovima zgrada, mere obezbeđenja, dakle, na najvišemmogućem nivou.

S obzirom na mali broj incidenata na terenu bile su skoro potpuno dovoljne, ali ipak, u internet svetu oboren je sajt opštine Preševo, na kome su tokom popodneva hakeri postavili fotografiju srpskog premijera Aleksandra Vučića.

Sa njim se Rama sastao u ponedeljak, a kao jedno od najznačajnih obećanja koje mu je dato naveo je da će država učiniti sve na unapređenju obrazovanja i zdravstvene infrastrukture na jugu Srbije. Rama podvlači da je reč o obećanju, pa zaključuje:

"Nadam se da će održati reč jer ukoliko to ne učini posle mogu da mu kažem da nije održao reč. A onda neće moći da kaže da je to provokacija".

Jasno je da Rama delom aludira i na javno iskrsla neslaganja sa Vučićem, a koja su ga ovde među oko dve hiljade ljudi koji su ga dočekali ispred Doma kulture učinila, reklo bi se, još omiljenijim. Alma Sevani došla je iz obližnjeg Bujanovca da vidi Ramu:

"To je naš premijer. Nije važno da on nešto kaže. Važno je da je došao ovde da nas vidi. Meni je to dovoljno", kaže Alma.

U tom svetlu govorio je i Rama kada je pominjao osnaženu albansku državu, koja samo takva može biti i oslonac za sve svoje sunarodnike iznad njenih granica. Podvukao je da je izgubljeno puno vremena, da su Albanci u Albaniji sami sebi kroz istoriju nanosili udarce i poraze, da Albanci na Kosovu imaju pravo da traže brže uspostavljanje političkih insitutcija jer, kako je rekao, vreme prebrzo prolazi, te da Albanci u Srbiji takođe imaju pravo da budu nestrpljivi:

"Okrenite se malo unazad. Gde su bili Albanci u devedesetim godinama? Ne postoji tu i tamo neki put, postoje veliki životni putevi i verujem da nikada nismo bili poštovaniji nego što smo to danas", konstatovao je Rama.

Dodao je i da nemaju samo države balkanskog regiona danas potrebu za Evropom, već, "ujedinjena Evropa ima potrebu za nama".

"Ne samo da je probijen led, nego se stvaraju uslovi za dalju saradnju", optimistično nam je, dok je Rama napuštao Srbiju, rekao nekadašnji narodni poslanik Riza Halimi.

Preševac Avodš Jusufi, nadovezuje se i podseća da je ovde poslednji put iz Albanije došao Enver Hodža i tre 68 godina. U međuvremenu stečeno iskustvo, dodaje naš sagovornik, uči da bi odnose trebalo graditi na lekcijama koje su se s teškom mukom usvojile:

"Oni da dođu kod nas i mi da idemo kod njih. Mora da se zajedno živi ako u Evropu hoće i Albanija i Srbija."